Diari Oficial de la Generalitat Valenciana


Sumari del DOGV 9593, del 11-05-2023 (2023/4695)

RESOLUCIÓ de 26 d'abril de 2023, de la Secretaria Autonòmica d'Educació i Formació Professional, per la qual s'estableixen i s'ordenen els cursos d'especialització a la Comunitat Valenciana.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9593

Data del DOGV
:   11-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4695


Data del document
:   26-04-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport

RESOLUCIÓ de 26 d'abril de 2023, de la Secretaria Autonòmica d'Educació i Formació Professional, per la qual s'estableixen i s'ordenen els cursos d'especialització a la Comunitat Valenciana. [2023/4695]  
En el curs 2020-2021, es van implantar determinats cursos d'especialització amb caràcter experimental mitjançant la Resolució de 15 de juliol de 2020, de la Secretaria Autonòmica d'Educació i Formació Professional, per la qual s'implanten determinats cursos d'especialització de Formació Professional amb caràcter experimental en el curs acadèmic 2020-2021 i es determinen el procediment d'admissió i els aspectes de l'organització en l'àmbit territorial de la Comunitat Valenciana (DOGV 8859, 17.07.2020).  
Resolució de 5 de juliol de 2021, de la Secretaria Autonòmica d'Educació i Formació Professional, per la qual s'implanten determinats cursos d'especialització de Formació Professional amb caràcter experimental en el curs acadèmic 2021-2022, es determinen el procediment d'admissió i els aspectes de l'organització (DOGV 9123, 08.07.2021).  
  
El Decret 193/2021, de 3 de desembre, del Consell, d'organització i funcionament dels centres integrats públics de Formació Professional de la Comunitat Valenciana (DOGV 9241, 23.12.2021), en la disposició final segona modifica l'Ordre 78/2010, de 27 d'agost, per la qual es regulen determinats aspectes de l'ordenació i organització acadèmica dels cicles formatius de Formació Professional del sistema educatiu en l'àmbit territorial de la Comunitat Valenciana, i s'introdueix la disposició addicional única, mitjançant la qual s'estableix que la conselleria competent en matèria d'educació podrà establir cursos d'especialització, i serà la direcció general competent en matèria de Formació Professional la que determine en quins centres educatius dependents de la conselleria es desenvoluparan aquests cursos, així com es faculta aquesta direcció general per a emetre les resolucions i instruccions necessàries per al desenvolupament dels cursos d'especialització.  
  
La Resolució de 15 de juliol de 2022, del secretari autonòmic d'Educació i Formació Professional, per la qual es dicten instruccions sobre ordenació acadèmica i d'organització de l'activitat docent dels centres de la Comunitat Valenciana que durant el curs 2022-2023 impartisquen cicles de Formació Professional de grau bàsic, de grau mitjà, de grau superior i cursos d'especialització (DOGV 9387, 20.07.2022), regula per al curs 2022-2023 l'horari dels cursos d'especialització i els criteris de determinació de plantilla en aquests, així com la implantació a la Comunitat Valenciana dels cursos d'especialització indicats en el document C d'aquesta resolució.  
  
La Llei orgànica 3/2022, de 31 de març, d'ordenació i integració de la Formació Professional, regula els cursos d'especialització com el grau E de Formació Professional, i en l'article 54 determina que les persones que superen un curs d'especialització de Formació Professional de grau mitjà obtindran el títol d'especialista del perfil professional corresponent i les que superen un curs d'especialització de Formació Professional de grau superior obtindran el títol de màster de formació professional del perfil professional corresponent.  
Els cursos d'especialització són un programa seqüencial dels títols de referència que donen accés a aquests i responen de manera ràpida a les innovacions que es produeixen en el sistema productiu, així com a àmbits emergents que complementen la formació inclosa en els títols de referència. És per tot això que l'oferta de cursos d'especialització es considera necessària per a preparar professionals al llarg de la seua vida que assumisquen els reptes del sistema econòmic i productiu de la Comunitat Valenciana.  
A la Comunitat Valenciana, l'Ordre 78/2010, de 27 d'agost, de la Conselleria d'Educació, per la qual es regulen determinats aspectes de l'ordenació i organització acadèmica dels cicles formatius de Formació Professional del sistema educatiu en l'àmbit territorial de la Comunitat Valenciana, i l'Ordre 79/2010, de 27 d'agost, de la Conselleria d'Educació, per la qual es regula l'avaluació de l'alumnat dels cicles formatius de Formació Professional del sistema educatiu en l'àmbit territorial de la Comunitat Valenciana, implanten, ordenen i estableixen la manera d'avaluar els ensenyaments de Formació Professional en aquesta comunitat.  
Atés que resulta necessària la implantació i el desenvolupament d'aquests cursos d'especialització, la Conselleria d'Educació, Cultura i Esport ha de regular els criteris d'assignació d'aquestes places i determinats aspectes d'organització d'aquests cursos.  
El Pla d'acció de la Comunitat Valenciana promou que la formació professional siga un sistema més àgil i flexible i que estiga vinculada als entorns productius; en aquest sentit es justifica que aquesta resolució propose, amb caràcter experimental, la utilització de metodologies actives d'aprenentatge que canvie les estructures rígides d'aprenentatge i possibilite que els alumnes puguen dissenyar el seu itinerari formatiu dins de les competències generals i específiques del curs d'especialització.  
En virtut del que s'ha exposat i fent ús de les atribucions conferides per l'article 68 de la Llei 5/1983, de 30 de desembre, del Consell, i per l'article 82 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, aquesta secretaria autonòmica resol:  
  
Primer. Objecte  
Aquesta resolució regula la implantació i determinats aspectes d'organització dels cursos d'especialització de Formació Professional a la Comunitat Valenciana.  
  
Segon. Ensenyaments i centres autoritzats  
Els centres docents autoritzats i els cursos que imparteixen es poden trobar en la pàgina web:  
https://ceice.gva.es/web/formacion-profesional/dossier-de-cursos-d-especialitzacio  
  
Tercer. Requisits d'accés  
Els requisits que ha de complir l'alumnat per a accedir i cursar la formació recollida en aquesta resolució s'especifiquen en cada reial decret que regula el curs d'especialització.  
  
Quart. Vacants i grups  
1. La informació sobre les vacants disponibles de cada curs d'especialització en cada centre es publicarà en la pàgina web de la Conselleria d'Educació, Cultura i Esport en https://ceice.gva.es/es/web/formacion-profesional/admision-alumnado-en-ciclos-formativos  
2. Els grups es constituiran amb un mínim de 10 alumnes i un màxim de 20 alumnes. No obstant això, la Direcció General de Formació Professional i Ensenyaments de Règim Especial podrà, excepcionalment, autoritzar mitjançant una resolució motivada grups amb un nombre inferior d'alumnat al mínim establit anteriorment.  
  
Cinqué. Característiques de l'activitat formativa dels cursos d'especialització  
1. L'activitat formativa dels cursos d'especialització es desenvoluparà d'acord amb el que s'estableix en la normativa que aprova cadascun d'aquests cursos. Tenint en compte el caràcter d'especialització, i sempre ateses les possibilitats dels centres educatius que els impartisquen, s'organitzaran els diferents mòduls professionals utilitzant metodologies actives d'aprenentatge, i cada centre podrà organitzar el curs per competències professionals que donen resposta als resultats d'aprenentatge i els seus criteris d'avaluació.  
2. Per a aquells cursos d'especialització de duració igual o inferior a 600 hores lectives, la jornada s'establirà en 20 hores lectives setmanals. Per als cursos de duració superior a 600 hores lectives, la jornada s'establirà en 25 hores lectives setmanals.  
3. L'activitat formativa serà impartida, de manera conjunta, per professorat d'alguna de les especialitats a què fa referència el reial decret que estableix el respectiu curs d'especialització i per altres professionals especialistes amb la qualificació necessària.  
4. Ateses les característiques dels cursos d'especialització, l'equip docent responsable de cada curs d'especialització comptarà amb una bossa d'hores lectives setmanals que es distribuiran entre el professorat del curs d'especialització, d'acord amb els criteris següents:  
  
- Durant els dos primers anys acadèmics d'implantació del curs d'especialització en un determinat centre, la bossa d'hores serà de 40 hores setmanals.  
- A partir del tercer any d'implantació del curs d'especialització en un determinat centre, la bossa d'hores serà de 30 hores setmanals.  
  
  
Sisé. Tutoria del curs d'especialització  
1. Es nomenarà un tutor o tutora d'entre els membres de l'equip docent, que tindrà, almenys, les funcions següents:  
a) La coordinació en l'elaboració de les programacions didàctiques dels mòduls professionals que componen el curs d'especialització.  
  
b) La coordinació del seguiment de les activitats de formació i avaluació.  
c) La informació a l'alumnat de les característiques pròpies del curs, de les característiques de les empreses per a la realització de la Formació en centres de treball si correspon, del programa formatiu a desenvolupar i dels drets i obligacions de l'alumnat.  
d) La gestió de la documentació necessària per a dur a terme les accions derivades del desenvolupament del curs d'especialització.  
2. Els tutors i les tutores de cada grup d'un curs d'especialització disposaran d'una assignació de dues hores lectives dins del seu horari. Una d'aquestes hores lectives estarà dedicada a tot el grup d'alumnes; l'altra hora lectiva es dedicarà a l'atenció individualitzada o en xicotets grups d'alumnat. Si és el cas, dedicaran tres hores lectives per a la preparació, el seguiment i l'avaluació del mòdul de Formació en centres de treball.  
  
Seté. Professorat  
1. En l'activitat formativa del programa intervindrà professorat d'alguna de les especialitats a què fa referència el reial decret que estableix el curs d'especialització.  
2. El professorat de cada un dels mòduls professionals serà l'encarregat d'elaborar una programació específica d'aquestes i d'aconseguir que l'alumnat assolisca les destreses i habilitats previstes en el programa. El professorat de cada àrea de formació tindrà, almenys, les funcions següents:  
a) Elaborar la programació del mòdul o mòduls professionals de la seua responsabilitat.  
b) Participar en el disseny i la planificació del programa formatiu individualitzat.  
c) Coordinar el desenvolupament de les activitats formatives del mòdul professional de la seua competència, presencials i a distància si n'hi haguera per motiu de la COVID-19.  
d) En el cas d'optar per metodologies actives d'aprenentatge, la coordinació de les diferents competències professionals i el seu seguiment.  
e) Desenvolupar els procediments d'avaluació descrits en la seua programació, així com emplenar la documentació derivada d'aquests.  
  
f) Informar l'alumnat, abans de l'inici del programa, de les característiques del procés d'avaluació i els criteris de qualificació.  
g) Participar en el desenvolupament d'una memòria final a la conclusió del curs juntament amb la resta d'agents implicats.  
  
Huité. Avaluació de l'alumnat  
L'avaluació de l'alumnat serà responsabilitat de l'equip docent encarregat del curs d'especialització.  
El professorat de cada mòdul professional realitzarà el seguiment del desenvolupament del procés d'ensenyament i aprenentatge, i per a això utilitzarà els instruments i els procediments prèviament establits en la programació de cada mòdul professional.  
Almenys, hauran de realitzar-se dues sessions d'avaluació per a valorar el grau de seguiment del curs per l'alumnat matriculat.  
En el cas d'organitzar el curs d'especialització utilitzant metodologies actives d'aprenentatge, l'avaluació es dissenyarà de manera conjunta per tot el professorat tenint en compte les competències adquirides i els diferents indicadors de resultats concretats en la programació.  
  
El tutor o tutora del curs informarà documentalment l'alumnat de les qualificacions obtingudes en cada un dels mòduls professionals i, en cas necessari, de les activitats de recuperació que haurà de realitzar per a aconseguir els resultats d'aprenentatge previstos.  
S'emplenarà una acta d'avaluació final en finalitzar el curs d'especialització, que serà signada per tot el professorat del curs.  
Es remetrà una còpia de l'acta a la Direcció General de Formació Professional i Ensenyaments de Règim Especial, la qual emetrà els certificats corresponents a les persones que siguen avaluades positivament en el curs.  
  
Nové. Seguiment i avaluació del curs d'especialització  
La Direcció General Formació Professional i Ensenyaments de Règim Especial realitzarà el seguiment i l'avaluació del curs d'especialització.  
  
Desé. Normativa supletòria  
Tots els aspectes relatius a ordenació curricular i a avaluació no recollits en aquesta resolució es regiran per les normes que amb caràcter general regulen els ensenyaments de Formació Professional.  
  
Onzé. Instruccions de desenvolupament  
La Direcció General de Formació Professional i Ensenyaments de Règim Especial podrà emetre instruccions complementàries per al desenvolupament dels cursos d'especialització.  
  
Dotzé. Autorització en centres privats  
Per a l'autorització de cursos d'especialització en centres privats, caldrà ajustar-se al que es disposa en el procediment d'autorització d'ensenyaments de Formació Professional en centres privats i als requisits establits per als centres en els reials decrets de títol de cada curs d'especialització.  
  
Tretzé. Efectes  
Aquesta resolució produirà efectes a partir de l'endemà de la publicació en el Diari Oficial de la Generalitat Valenciana.  
  
València, 26 d'abril de 2023.- El secretari autonòmic d'Educació i Formació Professional: Miguel Soler Gracia.